На основу члана 178. Закона o правима бораца, војних инвалида, цивилних инвалида рата и чланова њихових породица („Службени гласник РС”, број 18/20),

министар за рад, запошљавање, борачка и социјална питања доноси

ПРАВИЛНИК

О НАЧИНУ ВОЂЕЊА ЈЕДИНСТВЕНЕ ЕВИДЕНЦИЈЕ ПОДАТАКА

„Службени гласник РС“, број 161 од 31. децембра 2020. године

Члан 1.

Овим правилником се прописује начин вођења Јединствене евиденције података о корисницима права из области борачко-инвалидске заштите, која садржи податке о корисницима, оствареним правима, члановима корисниковог домаћинства, приходима корисника и чланова његовог домаћинства.

Члан 2.

Јединствену евиденцију података о корисницима права из области борачко-инвалидске заштите води у електронском облику министарство надлежно за послове борачко-инвалидске заштите.

Податке из члана 177. ст. 3-7. Закона o правима бораца, војних инвалида, цивилних инвалида рата и чланова њихових породица („Службени гласник РС”, број 18/20) уноси надлежни првостепени орган, у складу са законом.

Члан 3.

Извршавање решења о правима корисника се врши на основу унетих података у Јединствену евиденцију података. Првостепени орган, који је одговоран за тачност података, дужан је да податке из коначног решења унесе без одлагања, односно од дана сазнања о подацима који се евидентирају.

Члан 4.

Првостепени орган је дужан да у Јединствену евиденцију података унесе скенирано решење о правима корисника које се извршава или други извршни документ (судске одлуке, административне забране и др.).

Члан 5.

Првостепени орган је дужан да у Јединствену евиденцију података, осим скенираних извршних докумената, унесе и скенирана документа и то:

1. за корисника који је остварио статус борца:

* Извод из матичне књиге држављана,
* Уверење о времену проведеном у рату, односно оружаним акцијама,
* Решење којим је кориснику признат статус борца и категорија борца, односно којим му је време проведено у рату, односно оружаним акцијама признато у посебан стаж осигурања,
* Решење о неспособности за привређивање,
* Налаз и мишљење надлежних лекарских комисија;

1. за корисника који је остварио својство за војног и цивилног инвалида рата:

* Извод из матичне књиге држављана,
* Уверење о времену проведеном у рату, односно оружаним акцијама,
* Уверење о времену проведеном на одслужењу војног рока односно о времену проведеном у војношколским установама,
* Уверење о околностима рањавања, односно записник надлежног органа о извршеном увиђају,
* Медицинска документација о лечењу насталог оштећења организма које је основ за признавање права,
* Налаз и мишљење надлежне лекарске комисије;

1. за кориснике права - чланове породице погинулих, умрлих и несталих бораца, војних инвалида, цивилних инвалида рата и цивилних жртава рата:

* Извод из матичне књиге рођених и држављана,
* Потврде о школовању деце,
* Решење надлежног органа о неспособности за рад, односно налаз и мишљење надлежних лекарских комисија,
* Извод из матичне књиге умрлих,
* Уверење о околностима погибије, смрти односно нестанка,
* Решење надлежног органа о проглашењу несталог за умрлог,
* Уверење о времену проведеном у рату, односно оружаним акцијама, као и о времену проведеном на одслужењу војног рока, односно у војношколским установама,
* Коначно решење о признатом својству по прописима из области борачко-инвалидске заштите.

Члан 6.

Подаци из Јединствене евиденције података обрађују се у складу са прописима који регулишу заштиту података о личности.

Члан 7.

Даном ступања на снагу овог правилника престаје да важи Правилник о Јединственој евиденцији података о корисницима права у области борачко-инвалидске заштите („Службени гласник РС”, број 54/08).

Члан 8.

Овај правилник ступа на снагу осмог дана од дана објављивања у „Службеном гласнику Републике Србије”.

 Број: 110-00-562/2020-11

У Београду, 28. децембар 2020. године

Министар

проф. др Дарија Кисић Тепавчевић, с.р.